सामाजिक-राजनीतिक समीकरण में भाजपा के लिए उभर रही चुनौती : मौजूदा सामाजिक-राजनीतिक हालात बहुत जटिल हैं। पाटीदार आंदोलन अभी भले ही शक्तिहीन दिख रहा हों, लेकिन चुनाव में इसके प्रभाव को खारिज नहीं किया जा सकता। 182 सदस्यीय विधानसभा में भाजपा-कांग्रेस दोनों के करीब 54 पाटीदार विधायक चुने जाते थे। अब इनकी संख्या घटकर 40 हो गई है। पाटीदारों के अलावा दलित, ओबीसी और आदिवासियों में बढ़ रहा विरोध भी भाजपा के लिए चिंता का सबब है। कोली और ठाकोर समाज के युवकों पर जातिगत आधार पर हमले और हिंसक घटनाओं की गूंज पूरे राज्य में सुनी जा रही है। राज्य में दलित जनसंख्या 7.5% और आदिवासी 15% हैं, जबकि ओबीसी 50% से अधिक हैं। बीजेपी के खिलाफ पाटीदार, दलित, किसान और व्यापारी सड़क पर नाराजगी जता चुके हैं। ऐसे में इस जातिगत संतुलन के त्रिकोण में भाजपा एक साधे, दो टूटने जैसे हालात से जूझ रही हैं।